《幅巾杖屦晚游南北山间兴赋》
元代·叶颙

南峰翠凝黛，北巘青堆蓝。横空青翠色，照眼覆玉环。

峨峨金芙青，迥出两屿间。层峦挺奇秀，怪石蹲坚顽。

孤高处士容，窈窕佳人颜。处士气节刚，佳人体态闲。

峣岧几千尺，绝顶难跻攀。俯视众山小，下列臣妾班。

尊重朝诸侯，峻险服百蛮。桧柏崇岗巅，荪芷浅涧湾。

松风度长林，玉佩鸣珊珊。寒泉漱石齿，琴瑟声潺潺。

下有猿猱飞，上有云往还。老翁居其中，霜眉鬓斓斑。

野服白接䍦，丝绦青玉环。林泉日徜徉，杖策时盘桓。

幽寻乐有馀，清赏兴不悭。壶觞杂尊俎，谈笑生馀欢。

游心天地外，无复思尘寰。宁忧宦海深，岂畏世路艰。

风林尘虑空，云榻诗梦残。起视万松顶，素月流寒山。

作者简介：（1296—?）元明间金华府金华人，字景南，一字伯恺，自号云𩕢天民。元末隐居不出，至正中自刻其诗，名《樵云独唱》。入明，举进士，官行人司副。后免官家居，授徒甚众。